(актуализация 2022)

**І. ТЕМА 1 - Актуални европейски и национални политики. Държавни образователни стандарти**

1. **Теоретична постановка**

**Подтема 1.1. Актуални европейски и национални политики**

1. ***Политическа рамка на ЕС за образование и обучение***

Политиката на ЕС в областта на образованието и обучението осигурява подкрепа за действията на държавите от ЕС, които продължават да носят отговорност за тези области на компетентност, и се подпомага преодоляването на общи предизвикателства, като например застаряващите общества, недостига на умения, технологичното развитие и конкуренцията в световен план.

Политиката на ЕС в областта на образованието и обучението до този момент се определя от основната рамка на ЕС за сътрудничество - „Образование и обучение 2020“. Освен рамката, ЕС също така създава политики и инициативи в следните области:

* Образование и грижи в ранна детска възраст
* Политика за училищното образование
* Професионално образование и обучение
* Учене за възрастни
* Висше образование
* Международно сътрудничество и диалог по политиките
* Многоезичие
* Образование и мигранти

Тази стратегическа рамка за сътрудничество е наследена от приетата Стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.). Тази рамка включва следните основни приоритети за сътрудничество:

* Стратегически приоритет 1: Подобряване на качеството, равнопоставеност, приобщаване и успех за всички в образованието и обучението
* Стратегически приоритет 2: Превръщане на ученето през целия живот и мобилността в реалност за всички
* Стратегически приоритет 3: Подобряване на компетентностите и повишаване на мотивацията в образователната професия
* Стратегически приоритет 4: Укрепване на европейското висше образование
* Стратегически приоритет 5: Подпомагане на екологичния и цифровия преход във и чрез образованието и обучението

Новата Стратегическа рамка поставя следните седем цели на равнище ЕС:

**1. 15-годишни със слаби основни умения**

Делът на 15-годишните със слаби резултати по четене, математика и природни науки следва да бъде под 15 % до 2030 г.

**2. Осмокласници със слаби умения в областта на цифровите технологии**

Делът на осмокласниците с ниска компютърна и информационна грамотност следва да бъде под 15 % до 2030 г.

**3. Участие в образованието и грижите в ранна детска възраст**

До 2030 г. най-малко 96 % от децата на възраст между 3 години и възрастта за започване на задължително начално образование следва да участват в образованието и грижите в ранна детска възраст.

**4. Лица, напускащи преждевременно системата на образованието и обучението**

До 2030 г. делът на лицата, преждевременно напускащи системата на образование и обучение, следва да бъде под 7%.

**5. Завършване на висше образование**

Делът на хората на възраст 25—34 години, които са завършили висше образование, следва да бъде поне 45% до 2030 г.

**6. Учене в процеса на работа за завършилите ПОО**

Делът на наскоро завършилите ПОО, които се възползват от учене в процеса на работа по време на професионалното си образование и обучение, следва да бъде най-малко 60 % до 2025 г.

**7. Участие на възрастните в обучение**

До 2025 г. поне 47 % от хората на възраст между 25—64 години трябва да са участвали в обучение през последните 12 месеца.

Друг стратегически документ с отношение към политиките за образование и обучение в ЕС е рамката за развитие и сближаване, която се определя от **Стратегия „Европа 2020“,** включваща пет амбициозни цели, които обхващат заетостта, научните изследвания и развитието, изменението на климата и енергийната устойчивост, образованието и борбата с бедността и социалното изключване. Тази стратегия ще бъде наследена за периода 2021 – 2027 г. от новата политика за сближаване, чийто окончателни текстове предстои да бъдат одобрени от Европейския парламент и Съвета.

Един от приоритетите на новата рамка е „По-социална Европа“ — изпълнение на европейския стълб на социалните права и подкрепа за качествената заетост, образованието, уменията, социалното приобщаване и равния достъп до здравеопазване.

1. ***Области на политика на ЕС за образование и обучение –следващи стъпки***
   1. *Образование и грижи в ранна детска възраст (ОГРДВ)*

ОГРДВ представлява всяка регулирана мярка, чрез която се предоставят образование и грижи за деца от раждането до задължителната възраст за започване на начално образование, която може да варира в отделните страни от ЕС. Тук влизат дневните грижи в център или в семейна среда, детската градина и предучилищното образование, финансираните с частни и публични средства грижи и образование. Качествените грижи и образование в ранна детска възраст могат да положат основите за успех на по-късен етап от живота по отношение на образованието, благополучието, пригодността за заетост и социалната интеграция и са особено важни за децата от семейства в неравностойно положение. Поради тази причина висококачествените грижи и образование в ранна детска възраст са ефективна и ефикасна инвестиция в образованието и обучението.

**Какво прави ЕС?**

Въз основа на предложение на Комисията през май 2019 г. Съветът прие препоръка относно **висококачествените системи за образование и грижи в ранна детска възраст**, която има за цел да подпомага държавите членки в усилията им за подобряване на качеството и достъпа до тези системи.Препоръката на Света включва рамка за качеството, в която са определени 5 основни компонента на качествените системи:

* достъп до образование и грижи в ранна детска възраст
* условия за обучение и труд на персонала, отговарящ за образованието и грижите в ранна детска възраст
* определяне на подходящи учебни програми
* управление и финансиране
* мониторинг и оценка на системите.

От 2018 до 2020 г. представители на съответните национални министерства и на европейски организации обединиха усилия в рамките на работна група и неотдавна публикуваха резултатите от своята работа:

* **набор от инструменти** за приобщаващо образование и грижи в ранна детска възраст
* **насоки** за това как да се наемат, обучават и мотивират добре квалифицирани служители в областта на ОГРДВ
* **окончателен доклад**, обобщаващ заключенията в набора от инструменти и насоките.

**Какви са следващите стъпки?**

В **Резолюцията на Съвета** относно стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.) държавите членки се споразумяха за нова цел от 96 % за участието в ОГРДВ на деца на възраст между три години и възрастта за започване на задължително начално образование.

Комисията ще продължи да подкрепя държавите членки за повишаване на достъпността и качеството на ОГРДВ.

Тя също така ще продължи да финансира проекти, които допринасят за качеството на образованието и грижите в ранна детска възраст, включително чрез обучение и професионално развитие на персонала в този сектор. Особено важна за тази цел е **програмата Еразъм+.**

* 1. *Училищно образование*

Европейската комисия подкрепя националните усилия по два основни начина:

* тя работи в тясно сътрудничество с националните създатели на политики, като ги подкрепя в изработването на политики и системи за училищно образование, включително мониторинг на напредъка към постигане на целите в рамките на европейския семестър. Комисията събира и споделя информация и анализи и насърчава обмена при разработването на политики и подходи. Един от начините е чрез **работните групи по досегашната стратегическа рамка „Образование и обучение 2020“**. От 2016 г. работната група за училищата има широк мандат за разработване на управлението на системите на училищно образование, за да се насърчи по-високо качество чрез устойчиви иновации и приобщаване.
* Чрез **програмата „Еразъм+“** Комисията дава значителен принос към европейските проекти за сътрудничество за насърчаване на мобилността на учителите и учениците.

**Приоритетни области**

Министрите на образованието на страните от ЕС са определили следните приоритетни области:

* Всички ученици трябва да развият **ключови компетентности за учене през целия живот**. Това може да бъде подпомогнато чрез реформиране на учебните програми и оценка, осигуряване на обучение за училищния персонал, както и насърчаване на наличието и използването на висококачествени учебни пособия и ресурси.
* Всеки ученик трябва да получава висококачествено обучение, а образованието и грижите в ранна детска възраст следва да бъдат по-широко достъпни.
* Подкрепата за учащите със специални образователни потребности, в т.ч. мигрантите към ЕС, трябва да се подобри на равнището на училищата, а **преждевременното напускане на училище** следва да се намали.
* **Учителите, директорите на училища и специалистите по подготовка на учители** трябва да получават по-голяма подкрепа, включително възможности за професионално развитие, както и гъвкави и привлекателни възможности за кариера.
* **Осигуряването на качество** следва да бъде допълнително развито, за да се гарантира по-ефективно, по-справедливо и по-ефикасно управление на училищното образование и да се улесни мобилността за специалистите по образование и обучение.

**Бъдещето на училищната политика в ЕС**

В **съобщението на Комисията „Училищно развитие и върхови постижения в областта на преподаването за по-добър старт в живота“** се представят доказателства и се предлагат мерки за подобряване на качеството и приобщаването в училищното образование, на уменията на учителите и училищните ръководители, както и на управлението на училищата. Освен това в съобщението на Комисията „Укрепване на европейската идентичност чрез образование и култура“ се излага визията за **европейско пространство за образование**. В него мобилността, взаимното признаване на дипломи и периоди на обучение в чужбина, изучаването на езици, образованието и грижите в ранна детска възраст, учителската професия, иновациите и цифровите технологии са посочени като ключови области за европейско сътрудничество в училищното образование.

* 1. *Професионално образование и обучение*

Професионалното образование и обучение (ПОО) отговаря на нуждите на икономиката, но също така чрез него учащите придобиват умения от значение за своето личностно развитие и активното си гражданско участие.

Системите за ПОО включват първоначално и продължаващо професионално образование и обучение.

**Първоначалното професионално образование и обучение** обикновено се осъществява на гимназиалния етап на образование и след завършване на средно образование, преди учащите да започнат да работят. То се провежда или в училищна среда (главно в класната стая) или в работна среда, като например в центрове за обучение и предприятия. Между отделните държави обаче съществуват различия в зависимост от техните национални системи за образование и обучение и икономическа структура.

**Продължаващото ПОО** се осъществява след първоначалното образование и обучение или след началото на професионалния живот. То има за цел да помогне на гражданите да придобият нови знания и умения, да се преквалифицират и да продължат своето лично и професионално развитие. Продължаващото ПОО до голяма степен се реализира в процеса на работа, като основната част от ученето се осъществява на работното място.

**Политика на ЕС в областта на ПОО и усилия за възстановяване в контекста на COVID-19**

На 1 юли 2020 г. Комисията представи амбициозна програма в подкрепа на усилията за възстановяване в контекста на COVID-19 в областта на заетостта и социалната политика. Акцентът е върху уменията и ПОО. Предложенията са важен принос за Плана за възстановяване за Европа. Предложенията включват:

* **Съобщение на Комисията относно Европейската програма за умения** за постигане на устойчива конкурентоспособност, социална справедливост и издръжливост. В съобщението се предлагат 12 действия на ЕС в подкрепа на партньорства във връзка с придобиването на умения, повишаване на квалификациите, преквалифициране и предоставяне на повече възможности за учене през целия живот.
* Важен елемент в съобщението е **Пактът за умения**, чието начало беше поставено през ноември 2020 г. по време на Европейската седмица на професионалните умения. Неговата цел е да мобилизира различни заинтересовани страни за повишаване на квалификацията и преквалификация на хората в трудоспособна възраст и (ако е уместно) чрез партньорства.
* **Предложението на Комисията за препоръка на Съвета относно професионалното образование и обучение** (ПОО) за постигане на устойчива конкурентоспособност, социална справедливост и издръжливост има за цел да гарантира, че ПОО осигурява на лицата в работоспособна възраст — млади и стари — уменията, необходими в контекста на възстановяването от кризата с COVID-19 и в рамките на екологичния и цифровия преход, по един социално справедлив начин. Предложението съдържа действия на равнище ЕС в подкрепа на реформата на ПОО с ясни количествени цели. Предложението е придружено от **работен документ на службите на Комисията**.

**Последни промени в политиката на ЕС в областта на ПОО**

**Препоръка на Съвета от 2020 г. относно ПОО**

На 24 ноември 2020 г. Съветът на Европейския съюз прие **Препоръка относно професионалното образование и обучение** за постигане на устойчива конкурентоспособност, социална справедливост и издръжливост.

В препоръката се определят основни принципи, за да се гарантира, че професионалното образование и обучение се адаптират бързо към нуждите на пазара на труда и осигуряват качествени възможности за учене както за младите хора, така и за възрастните.Поставя се силен акцент върху по-голямата гъвкавост на професионалното образование и обучение, по-големите възможности за учене в процеса на работа и за чиракуване и по-доброто осигуряване на качеството.Препоръката също така заменя Препоръката за Европейската референтна рамка за осигуряване на качество в професионалното образование и обучение ([**EQAVET**](https://www.eqavet.eu/)) и включва актуализирана рамка EQAVET с показатели и описания за качество, като същевременно отменя предишната Препоръка относно Европейската система за кредити в професионалното образование и обучение (ECVET).

За да насърчи тези реформи, Комисията подкрепя **центрове за високи постижения в областта на професионалното образование и обучение**, които обединяват местните партньори с цел създаване на „екосистеми от умения“. Екосистемите от умения ще допринесат за регионалното, икономическото и социалното развитие, иновациите и стратегиите за интелигентна специализация.

**Декларация от Оснабрюк от 2020 г.**

На 30 ноември 2020 г. министрите, отговарящи за професионалното образование и обучение от държавите от ЕС, страните кандидатки и държавите от Европейското икономическо пространство и Европейската асоциация за свободна търговия(ЕИП-ЕАСТ), европейските социални партньори и Европейската комисия одобриха **Декларацията от Оснабрюк** от 2020 г. относно професионалното образование и обучение като фактор за възстановяване и справедлив преход към цифрова и екологична икономика. В нея се определят нови политически действия за периода 2021—2025 г., които да допълнят Препоръката на Съвета относно професионалното образование и обучение за постигане на устойчива конкурентоспособност, социална справедливост и издръжливост:

* насърчаване на устойчивостта и високите постижения чрез качествено, приобщаващо и гъвкаво ПОО
* създаване на нова култура на учене през целия живот, като се подчертае значението на продължаващото професионално образование и обучение и цифровизацията
* насърчаване на устойчивостта на ПОО
* изграждане на европейско пространство за образование и обучение и международно ПОО
  1. *Учене за възрастни*

Хората продължават обучението си като възрастни по различни причини: за да подобрят перспективите си за заетост, да се развиват в личен или професионален план и да придобият преносими умения, например критично мислене. Ученето за възрастни също така допринася за подобряване на социалното сближаване и насърчава активното гражданство.

Все повече хора трябва да разчитат на непрекъснатото професионално развитие, за да запазят конкурентоспособността си на пазара на труда. Затова акцентът върху обучението за възрастни е от жизненоважно значение, за да може Европа да преодолее икономическите предизвикателства, пред които понастоящем е изправена, както и да отговори на нуждата от нови умения и устойчива производителност в една все по-цифровизирана световна икономика.

Действията и инициативите на европейско равнище могат да подобряват разбирането ни за начина, по който да отговорим на предизвикателствата в областта на ученето за възрастни. Те също така могат да подкрепят институции и отделни лица и да дадат възможност за по-ефективен обмен на знания и опит между отделните държави.

**Какво прави ЕС, за да подпомага ученето за възрастни?**

В **Резолюцията на Съвета** за обновена европейска програма за учене за възрастни се подчертава необходимостта от значително увеличаване на участието на възрастните във формалното, неформалното и информалното учене, независимо дали целта е придобиване на нови умения за работа, активно гражданско участие или личностно развитие и реализация.

В програмата се очертава визия за това как трябва да се развива ученето за възрастни в Европа и се определят следните конкретни приоритети:

* подобряване на управлението чрез по-добра координация между областите на политиката, повишаване на ефективността и съответствието с потребностите на обществото
* значително увеличаване на предлагането и търсенето на висококачествено обучение за възрастни, по-специално за придобиване на езикова и математическа грамотност и цифрови умения
* осигуряване на ефективни стратегии за информиране, насочване и мотивиране, за да се достигне до обучаващите се възрастни и да им се помогне
* предлагане на повече гъвкави възможности за възрастните да учат и подобряване на достъпа чрез повече учене на работното място, използване на ИКТ и така наречените програми за втори шанс, водещи до придобиване на квалификация
* повишаване на качеството на обучението за възрастни чрез мониторинг на въздействието на политиките и подобряване на обучението на преподавателите за възрастни.

Освен това Съветът прие **препоръка за повишаване на уменията**, чиято цел е да се помогне на възрастните да придобият минимално ниво на езикова и математическа грамотност и умения в областта на цифровите технологии или конкретна квалификация от горния курс на средното образование (ниво 3 или 4 в **Европейската квалификационна рамка (ЕКР)**).

**Електронната платформа за учене на възрастни в Европа (EPALE)**предоставя многоезично онлайн пространство за обмен, публикуване и популяризиране на добри практики в областта на образованието, както и за насърчаване на партньорското обучение.

* 1. *Висше образование*

Образованието и културата са от голямо значение за изграждането на една по-приобщаваща, сплотена и конкурентоспособна Европа. На социалната среща на върха в Гьотеборг през 2017 г. Европейската комисия изложи визията си за създаване до 2025 г. на **европейско пространство за образование**, в което свободното движение на учащите е гарантирано:

*„Континент, където ученето или работата в друга държава членка се е превърнало в нещо общоприето и където владеенето на два чужди езика, освен майчиния език, е норма. Континент, където хората имат силно чувство за своята идентичност като европейци, за европейското културно наследство и неговото многообразие“.*

За да даде тласък на работата в областта на висшето образование, Европейската комисия в момента работи по три ключови приоритета, които ще доведат до увеличаване на мобилността и обмените на учащи се за всички:

* Мрежа от европейски университети
* Автоматично взаимно признаване на дипломи
* Европейска студентска карта

**По какъв начин Европейският съюз подкрепя висшето образование в Европа?**

Необходими са устойчиви и значителни инвестиции, за да се превърне образованието в двигател на развитието. Органите в държавите членки продължават да носят отговорност за начина, по който висшето образование се организира и провежда в техните държави. Дейностите на ЕС имат за цел да придадат допълнително международно измерение на ученето, преподаването, изследванията и разработването на политики в областта на висшето образование.

Чрез програмите **„Еразъм+“**, **„Хоризонт 2020“** и **„Хоризонт Европа“**ЕС подкрепя международния обмен на студенти, преподаватели и научни работници, а също и структурираното сътрудничество между висшите учебни заведения и публичните органи в различни страни.

Целта е да се създадат нови възможности в областта на висшето образование за хората, за да се учат те един от друг през националните граници и да работят заедно по съвместни проекти за добро обучение и преподаване, висококачествени научни изследвания и насърчаване на иновациите.С бюджета си от 95,5 млрд. евро „Хоризонт Европа“ става най-голямата публична програма в света за инвестиции в наука и иновации.

С 28 млрд. евро по-голям е и бюджетът на новата програма „Еразъм +“.

**Какво прави Европейската комисия?**

В **обновената програма на ЕС за висшето образование**, приета от Комисията през май 2017 г., са определени **четири ключови цели за европейско сътрудничество в областта на висшето образование**:

1. преодоляване на бъдещите несъответствия между уменията и изискванията на пазара на труда и насърчаване на върхови постижения при развитието на уменията
2. изграждане на приобщаващи и свързани системи за висше образование
3. гарантиране, че институциите за висше образование допринасят за иновациите
4. подкрепа за ефективни системи за висше образование.
   1. *Многоезичие*

Мотото на ЕС **„Единство в многообразието“** символизира съществения принос на езиковото многообразие и изучаването на езици за европейския проект.

Езиците обединяват хората, правят другите държави и техните култури достъпни и укрепват междукултурното разбирателство. Чуждоезиковите умения играят важна роля за повишаване на пригодността за заетост и мобилността. Езиковото многообразие също така подобрява конкурентоспособността на икономиката на ЕС.

Недостатъчните езикови умения могат да бъдат причина дружествата да загубят международни договори и да бъде възпрепятствана мобилността на умения и таланти. Въпреки това много европейци все още напускат училище без работни познания по втори език. Поради тази причина ЕС определи подобряването на преподаването и изучаването на езици за приоритет.

**Какво прави ЕС за насърчаване на многоезичието?**

В **заключенията на Съвета относно многоезичието и развиването на езикови компетентности** държавите членки поеха ангажимент за засилване на сътрудничеството в областта на многоезичието и подобряване на ефективността на езиковото обучение в училищата.

Европейската комисия работи съвместно с националните правителства за постигането на една амбициозна цел — всички граждани да изучават поне два чужди езика и да започват изучаването на чужди езици от ранна възраст.

Тази концепция е потвърдена от държавните и правителствените ръководители на ЕС като част от предложението за създаване на **Европейскообразователно пространство**. Комисията отговаря на този призив на държавите членки за укрепване на централната роля на многоезичието в европейския проект чрез:

* предприемане на действията, описани в **препоръката на Съвета относно всеобхватен подход към преподаването и изучаването на езици**. Това включва съвместна работа с държавите членки и водещи експерти в езиковото образование за модернизиране на чуждоезиковото обучение и постигане на ефективност в него.
* засилване на своя стремеж към основано на факти изготвяне на политики, с което законодателството на ЕС става по-ефективно при предоставянето на обществени блага, като например сплотено, многоезично общество.

Тези действия се подпомагат чрез:

* сътрудничество със Съвета на Европа и неговия **[Европейски център за съвременни езици](http://www.ecml.at/" \t "_blank)**, който отделя особено внимание на иновациите в преподаването на езици. Тъй като много образователни системи не използват общи методи на оценка, усилията за подобряване на езиковото обучение трябва да се координират с разработването на съвременни методологии за оценка.
* **инициативата за свързване на програми, тестове и изпити в езиковото обучение с Общата европейска референтна рамка (RELANG)**, която е съсредоточена върху подпомагането на образователните органи при свързването на езиковите изпити с нивата на владеене на език, определени в **Общата европейска референтна рамка за езиците** (CEFR). С друг аспект на това сътрудничество се развива подкрепа за многоезичните класни стаи, за да се помогне на мигрантите да се интегрират и да имат високи постижения в училище.
* сътрудничество с езиковите служби на европейските институции, по-специално с Генералната дирекция по писмен превод и Генералната дирекция по устен превод, за да се стимулира образованието и обучението на лингвисти.

И накрая, **програмата „Еразъм+“** предоставя нови възможности на младите хора да усъвършенстват езиковите си умения чрез обучение в чужбина и чрез подкрепа на професионалната и образователната мобилност.

* 1. *Интегриране на мигранти в образованието и обучението*

От 2016 г. Европейската комисия подкрепя усилията на страните от ЕС да интегрират мигрантите в своите системи за образование и обучение — като се започне от образованието в ранна детска възраст и се стигне до висшето образование. В **Плана на Комисията за действие относно интеграцията на граждани на трети държави** са определени три приоритета за образованието:

* да се интегрират новопристигналите мигранти в структурите за общо образование възможно най-рано
* да се предотвратят ниските образователни резултати сред мигрантите
* да се предотврати социалното изключване и да се стимулира междукултурният диалог.

Изпълняваните в рамките на плана за действие конкретни действия варират от инструменти за подпомагане на оценяването на уменията и квалификациите на мигрантите до платформи за сътрудничество за насърчаване на обмена на информация между институциите за образование и обучение и техния персонал.

**Какво прави ЕС в подкрепа на интеграцията на мигрантите?**

Чрез **програмата „Еразъм+“** Комисията финансира проекти и други дейности за интегриране на мигрантите във всички сектори на образованието и обучението.

Европейската комисия съфинансира **мрежата SIRIUS за образование на мигрантите**. Чрез тази мрежа се подпомага образованието на деца и младежи от мигрантски произход чрез стратегически дейности на национално и международно равнище.

**Подтема 1.2. Актуални национални политики**

Актуалните национални политики откриваме формулирани в приетите стратегически документи за развитие на България до 2030 г.

**🙞*Национална програма за развитие „БЪЛГАРИЯ 2030“***

Подобно на предшестващата я Национална програма за развитие: България 2020, тя е рамков стратегически документ от най-висок порядък в йерархията на националните програмни документи, детерминиращ визията и общите цели на политиките за развитие във всички сектори на държавното управление, включително техните териториални измерения. Документът определя визията, три стратегически цели, за чието изпълнение групира националните политики в **пет области (оси) на развитие** и издига **13 национални приоритета.**

Националната програма за развитие „БЪЛГАРИЯ 2030“ стъпва върху визията, целите и приоритетите за социално-икономическото развитие на България в периода 2021-2030 г., одобрени с Решение на Министерския съвет № 33 от 20.01.2020 г.

В рамките на **първата ос** на развитие**„Иновативна и интелигентна България”** правителството определя и първия национален приоритет, свързан с развитието на образованието, а именно:

***Приоритет 1 (П1) Образование и умения***

**Основната цел на приоритета е повишаването на качеството на човешкия капитал,** чрез формирането на високо образовани, иновативни и активни личности, способни да се реализират успешно като професионалисти и граждани и така да допринасят за личното си благоденствие и устойчивото развитие на всички социални сфери.

**Политиката в сферата на образованието и обучението** ще обхваща всеки един от етапите на развитието на личността, следвайки принципите на учене през целия живот (УЦЖ). Те ще бъдат ориентирани към **повишаване на обхвата и качеството на образованието и обучението с акцент върху придобиване на аналитични умения и развиване на креативна мисъл**, увеличавайки способностите на хората за своевременна адаптация към технологичната трансформация и произтичащите промени в пазара на труда. Предвидените интервенции ще допринасят за изпълнението на отделни аспекти от Цел 4 „Осигуряване на приобщаващо и справедливо качествено образование и насърчаване на възможностите за учене през целия живот за всички“ от Целите за устойчиво развитие на ООН.

Ще продължи устойчивото прилагане на **политики за обхващане и включване на децата и ученицитев системата на предучилищното и училищното образование** и за намаляването на дела на преждевременно напусналите училище. В тази връзка, приоритет ще имат интегрираните политики за осигуряване правото на всяко дете на качествено образование и за превенция на отпадането от училище**,** с фокус върху децата и учениците от уязвимите групи. Те ще бъдат прилагани ведно с политики и мерки, насочени към нарастване на дела на завършилите средно образование и насърчаване на участието на младите хора във формално и неформално образование и обучение. По-високото образование на младите хора е предпоставка за по-активно участие в различните форми и начини за учене през целия живот и за подобряване на образователната структура на населението.

За преодоляване на слабостите по отношение на качеството на предоставяната образователна услуга, осъществяваната реформа в образователния сектор ще продължи при засилване на фокуса върху **усвояване на ключовите компетентности за учене през целия живот (включително цифрови, езикови, социални) от ранна възраст и същевременно с това – към формиране на ценности**.Важни акценти в тази връзка са както придобиването на функционална грамотност, на релевантни (интер) дисциплинарни и практически ориентирани знания и умения, така и развиването на творческото и критично мислене, на отговорност и умения за решаване на проблеми, на гражданска ангажираност. Акцент ще има и повишаването обществената култура по отношение на безопасността по пътищата.

Основен инструмент за осъществяване на политиката ще бъдат устойчивите и последователни усилия за **повишаване привлекателността на учителската професия и социалния статус на българския учител,** за стимулиране на професионалното развитие и за усъвършенстване на професионалните компетентности на педагогическите специалисти, включително за подкрепа на иновативното преподаване. Те ще са съпътствани от **инвестиции в образователната инфраструктура и модернизиране на материалната база в детските градини и училищата**, както и в актуализация на учебните програми, които да спомогнат за превръщането на детските градини и училищата в привлекателна социална среда и за подобряване на образователните резултати.

Значими усилия ще бъдат съсредоточени върху **повишаването приложимостта на училищното образование за постигане на професионална реализация**. В тази връзка, ключово значение ще има разширяването на географския обхват на дуалното обучение и увеличаване на възможностите за осъществяването му по различни професии, което да е съобразено с потребностите на бизнеса на регионално и местно ниво.

**Увеличаването на съгласуваността между потребностите на бизнеса и обществото, от една страна, и програмите във висшето образование и в професионалното образование и обучение от друга, ще остане ключов аспект на политиките.** Ще се стимулира по-тясното сътрудничество и комуникацията между частния и публичния сектор в рамките на учебния процес и в научно-изследователските дейности. Тези дейности ще са и от ключово значение за **подобряването на качеството на висшето образование**, увеличавайки ролята им в генерирането на иновативни научни разработки и стимулирайки актуалността на учебните програми в глобален контекст. В услуга на това ще се предприемат мерки в посока консолидиране на публичните висши училища чрез предоставяне на финансови стимули, фокусиране на публичната подкрепа и увеличаването на възможностите за публично-частно партньорство.

Специален фокус на правителствената политика в областта на повишаването на уменията на населението в трудоспособна възраст ще бъде поставен върху **ефективното предлагане на възможности за УЦЖ.** Ще бъде изградена система от стимули и ефективни механизми за повишаване на квалификацията на населението, (вкл. и на възрастното население), която да позволи повторната интеграция на пазара на труда на безработни, включително структурно безработни, дълготрайно безработни и икономически неактивни нискоквалифицирани работници. Повишаването на уменията им и включването им в заетост ще способства повишаването на производителността на труда в макроикономически план, като същевременно ще изиграе ролята на инструмент за социално включване.

Предмет на масирани интервенции на всички нива на образователната система, както и на системата на квалификация и преквалификация, ще бъде **преодоляването на ниското ниво на цифрови компетентности и умения на човешките ресурси** в страната, което препятства широкото използване на информационните и комуникационни технологии (ИКТ) и базираните на тях услуги и постигането на цифров растеж. Мерките ще имат специална насоченост към младите хора, безработните, икономически неактивните и представителите на групите в неравностойно положение, като по този начин, освен целевите икономически ефекти, ще се адресира и социалното изключване. Основен инструмент в изграждането на необходимите цифрови умения на населението ще бъде разгръщането на партньорства с частния сектор, стъпвайки на добрата практика на Министерството на образованието и науката с програмата „Образование за ИТ кариера“.

По-нататък в Националната програма „България 2030“ са структурирани **подприоритетите на П 1 „Образование и умения“**

**1.1 Включване в образование**

Целта на подприоритета е осигуряване на правото на качествено образование за всички и превенция на отпадането от образователната система. Устойчиво ще се прилагат политики за улесняване на достъпа на децата, учениците и студентите до образование, за подкрепа и за повишаване на мотивацията им за учене. Инвестициите в материалната база ще са от съществено значение за превръщането на образователните институции в привлекателна среда и за подобряване на образователните резултати и резултатите от обучението.

***Индикатори***

|  |  |  |  |  |
| --- | --- | --- | --- | --- |
| **наименование** | **източник** | **текуща стойност** | **целева стойност** | **средна стойност в ЕС** |
| Нетен коефициент на децата от 3 години до постъпването им в първи клас, включени в организирани групи за ранно детско развитие, % | Евростат | 82,4 | 86,3 | 95,4 |
| Дял на обхванатите деца на възраст 7 г. в училищно образование спрямо общият брой на децата на 7 годишна възраст, % | Евростат | 90,5 | 98,0 | 97,7 |
| Дял на 30-34- годишните със завършено висше образование, % | Евростат | 32,7  (2019) | 40,0 | 41,3 |

***Области на въздействие:***

1.1.а Обхват в системата на образованието

1.1.б Подкрепа за пълноценно участие в образователния процес

1.1.в Мотивация за учене

1.1.г Модернизация на материалната база

**1.2 Привлекателност и престиж на учителската професия**

Учителите са ключова фигура в образователния процес и инвестирането в тях няма алтернатива. В тази връзка ще се развиват политиките, насочени към повишаване на социалния статус на професията и на нейната привлекателност. Ще се усъвършенства обучението в педагогическите специалности и квалификацията на учителите.

***Индикатори***

|  |  |  |  |  |
| --- | --- | --- | --- | --- |
| **наименование** | **източник** | **текуща стойност** | **целева стойност** | **средна стойност в ЕС** |
| Учители, работещи на пълно и непълно работно време в основно и средно образование, % от общото активно население | Евростат | 1,7 | 2,0 | 2,1 |
| Дял на прогимназиалните учители, които се чувстват (много) добре подготвени за използване на ИТ в преподаването, % | ОИСР, TALIS | 77,4 | 80,0 | 83,9 |
| Дял на прогимназиалните учители, които се чувстват (много) добре подготвени за преподаване в мултикултурна или многоезична среда, % | ОИСР, TALIS | 78,8 | 85,0 | 86,6 |
| Дял на учителите на възраст до 35 години, % | Евростат | 11,4 | 32,0 | 20,1 |

***Области на въздействие:***

1.2.а Социален статус и престиж на учителската професия

1.2.б Академична подготовка на педагогическите специалисти

1.2.в Продължаваща квалификация на педагогическите специалисти

**1.3 Качество на образованието**

Основната цел на подприоритета е повишаване на качеството на образователната система. Базисна политика в предучилищното, училищното и висшето образование ще бъде компетентностният подход, свързан със смяна на отправната точка в обучението от преподаване на знания към овладяване на ключовите компетентности. В тази връзка се обуславя и значимостта на мерките за приложимост на образованието в личностен и професионален план.

***Индикатори***

|  |  |  |  |  |
| --- | --- | --- | --- | --- |
| **наименование** | **източник** | **текуща стойност** | **целева стойност** | **средна стойност в ЕС** |
| Относителен дял на учениците от 4. клас с резултати под средното равнище на способностите по четене, % | PIRLS | 17  (2016) | 8 | 20  (2016) |
| Относителен дял на учениците от 4. клас с резултати под средното равнище на способностите по математика, % | TIMSS | 29  (2019) | 15 | 25  (2019) |
| Коефициент на заетост на наскоро завършилите ПОО (1-3 години), които не продължават своето образование, % | Евростат | 68.6% (2019) | 80,0 | 77,6  (2019) |

***Области на въздействие:***

1.3.а Ключови компетентности

1.3.б Приложимост на образованието за постигане на професионална реализация

**1.4 Учене през целия живот**

Основополагаща роля за повишаването на уменията и квалификацията на българските граждани (вкл. и на възрастното население) ще имат политиките за УЦЖ. Значимостта им се обуславя както с оглед на социалното включване, така и във връзка с повишаване качеството на работната сила.

***Индикатори***

|  |  |  |  |  |
| --- | --- | --- | --- | --- |
| **наименование** | **източник** | **текуща стойност** | **целева стойност** | **средна стойност в ЕС** |
| Относителен дял на младежите (на 20-24 навършени години) със завършено най-малко средно образование, % | Евростат | 84,4  (2019) | 92 | 83,9 |
| Среден брой години, прекарани в образование | ООН, Индекс на човешкото развитие | 11,8 | 14 | - |

***Области на въздействие:***

1.4.а Разширяване на възможностите за учене през целия живот

1.4.б Качество и приложимост на провежданите форми на учене през целия живот

**1.5 Дигитализация и иновации в образованието**

Използването на ИКТ за формирането на дигитални компетентности, за мотивация за учене и за по-високи образователни резултати ще бъде ключова политика. Ще се подкрепя развиването на иновациите във всички етапи и степени на образование. В основата на управлението на образователната система на всички нива ще бъде интегрираният подход.

***Индикатори***

|  |  |  |  |  |
| --- | --- | --- | --- | --- |
| **наименование** | **източник** | **текуща стойност** | **целева стойност** | **средна стойност в ЕС** |
| Население, притежаващо основни цифрови умения, % | EK, DESI | 29  (2019) | 37 | 57  (2019) |

***Области на въздействие:***

1.5.а Дигитализация

1.5.б Образователни иновации

1.5.в Управление на системата

🙞**СТРАТЕГИЧЕСКАТА РАМКА ЗА РАЗВИТИЕ НА ОБРАЗОВАНИЕТО, ОБУЧЕНИЕТО И УЧЕНЕТО В РЕПУБЛИКА БЪЛГАРИЯ (2021 - 2030)**

(приета на 24.02.2021 г. от МС)

В нея са представени: актуалното състояние на образователната система в България; предизвикателствата пред нея; SWOT анализа на вътрешните (силни и слаби страни) и външните (възможности и заплахи) за средата фактори; визията и приоритетните области за развитие; индикаторите за полза/резултат, както и възможностите за финансиране.

Отчитайки качествено променената социална среда и роля на образованието, обучението и ученето в съвременните общества, както и постиженията и проблемите пред българското образование, Стратегическата рамка формира следната

**ВИЗИЯза образованието, обучението и ученето в Р България през 2030 г.:**

*През 2030 година всички български младежи завършват училищно образование като функционално грамотни, иновативни, социално отговорни и активни граждани, мотивирани да надграждат своите компетентности чрез учене през целия живот.*

В резултат на SWOT-анализа са определени **9 ПРИОРИТЕТНИ ОБЛАСТИза развитието на образованието и обучението до 2030 година.** Приоритетните области (ПО) обхващат всички значими хоризонтални предизвикателства в системата на образованието и обучението при следване на цялостен подход и в съответствие с определените области на политиките.

*ПО 1. Ранно детско развитие*

*ПО 2. Компетентности и таланти*

*ПО 3. Мотивирани и креативни учители*

*ПО 4. Сплотени училищни общности и системна работа с родителите*

*ПО 5. Ефективно включване, трайно приобщаване и образователна интеграция*

*ПО 6. Образователни иновации, дигитална трансформация и устойчиво развитие*

*ПО 7. Реализация в професиите на настоящето и бъдещето*

*ПО 8. Учене през целия живот*

*ПО 9. Ефикасно управление и участие в мрежи*

По-нататък в Стратегическата рамка са формулирани основните цели към всяка ПО, както и групите мерки и дейности, които ще бъдат реализирани до 2030 г.

**ПО 1. Ранно детско развитие. Цели:**

*1.1.Разширяване на обхвата на децата от 0 до 7 години в образование и грижи в ранна детска възраст (ОГРДВ). Ефективна социализация.*

* 1. *Осигуряване на качествено образование и грижи за всяко дете в ранна възраст.*

**ПО2. Компетентности и таланти. Цели:**

*2.1. Обучение, ориентирано към формиране и развитие на ключовите компетентности и на умения за живот и работа през XXI век.*

*2.2. Възпитание в ценности.*

*2.3. Развитие на способностите и талантите.*

**ПО3. Мотивирани и креативни учители. Цели:**

*3.1. Повишаване на привлекателността и престижа на учителската професия и обезпечаване на системата на образованието в дългосрочен план с учители във всички образователни институции и по всички дисциплини.*

*3.2. Развитие на компетентностите в съответствие с променящата се роля на учителя.*

**ПО4. Сплотени училищни общности и системна работа с родителите. Цели:**

*4.1. Създаване и развиване на ефективни училищни общности.*

*4.2. Обединяване на ресурсите на семейството и детската градина/училището за пълноценното развитие на детето/ученика.*

**ПО5. Ефективно включване, трайно приобщаване и образователна интеграция**

*5.1.Преодоляване на регионалните, социално-икономическите и други бариери за достъп до образование.*

*5.2. Взаимодействие с деца и родители за създаване на положително отношение към образованието.*

*5.3. Подкрепа на развитието на специалистите в системата на предучилищното и училищното образование.*

*5.4. Прилагане на индивидуален подход към потребностите на всяко дете и на всеки ученик.*

*5.5. Подкрепа за пълноценно участие в образователния процес на деца и ученици със специални образователни потребности.*

*5.6. Образователна интеграция на деца и ученици от уязвими групи, включително роми, на търсещи или получили международна закрила и мигранти.*

*5.7. Подкрепа за пълноценно участие в образователния процес на деца и ученици с изявени дарби.*

*5.8. Превенция и намаляване на агресията и тормоза и недопускане на дискриминация в образователните институции.*

*5.9. Разширяване на възпитателната функция на образователните институции.*

**ПО6. Образователни иновации, дигитална трансформация и устойчиво развитие**. **Цели:**

*6.1. Насърчаване и развитие на култура за иновации.*

*6.2. Иновации в образователния процес.*

*6.3. Иновации в образователната среда.*

*6.4. Развитие на образованието в дигитална среда и чрез дигитални ресурси.*

*6.5. Образование за устойчиво развитие.*

*6.6. Модернизиране на образователната инфраструктура към устойчиво развитие.*

**ПО7. Реализация в професиите на настоящето и бъдещето**

*7.1. Професионално образование и обучение, съответстващо на динамиката на пазара на труда.*

*7.2. Формиране и развитие на умения за професиите на настоящето и бъдещето.*

*7.3. Развитие на професионалното образование и обучение, базирано на прехода към цифрова и зелена икономика.*

**ПО8. Учене през целия живот. Цели:**

*8.1. Разширяване на възможностите за учене през целия живот.*

*8.2. Осигуряване на условия за насърчаване на ученето през целия живот*

**ПО9. Ефикасно управление и участие в мрежи. Цели:**

*9.1. Преход от стандартизиран подход в управлението на образователните институции към управление, основано на креативност и иновации.*

*9.2. Сътрудничество между институциите и свързване в мрежи.*

**🙞Възможности за финансиране на образованието в новия програмен период**

Изпълнението на заложените цели вСтратегическата рамка (2021-2030) ще бъде **ФИНАНСИРАНО** от следните източници:

* Държавен бюджет (включително национални програми за развитие на образованието) и бюджети на общините;
* **ОСТАТЪЧЕН РЕСУРС ПО ОПЕРАТИВНИ ПРОГРАМИ 2014 – 2020 г.:**
* ОП „Развитие на човешките ресурси“ (ОПРЧР);
* ОП „Наука и образование за интелигентен растеж“ (НОИР);
* ОП „Региони в растеж“ (ОПРР);
* Програма за развитие на селските райони (ПРСР);
* **МЕХАНИЗЪМ ЗА ВЪЗСТАНОВЯВАНЕ И УСТОЙЧИВОСТ (REACT EU)**

Механизмът за възстановяване и устойчивост на ЕС (REACT-EU) дава изключителна гъвкавост на страните, които получават средства още от 2021 г. при изпълнение на поети ангажименти и старт на проекти. Това е допълнително финансиране на Кохезионната политика 2014-2020 г. за продължаване на инвестициите за преодоляване на социално-икономическите последици от COVID-19, като всички средства се осигуряват за сметка на препрограмиране или местене на средства от традиционни приоритети от едни оперативни програми в двата основни инструмента, които помагат за справянето с кризата.

Механизмът за възстановяване и устойчивост дава „пари срещу реформи”. А това предполага амбициозна, смела и бърза програма за реформи, която да се изпълнява целенасочено. Колкото по-бързо стартират реформите, толкова по-бързо може да се ползва финансирането.

* **НАЦИОНАЛЕН ПЛАН ЗА ВЪЗСТАНОВЯВАНЕ И УСТОЙЧИВОСТ**

Планътза възстановяване и устойчивост е структуриран в четири стълба:

1. **ИновативнаБългария - 3.4** млрд. лв. **-25.3%**
2. **Зелена България - 5.7** млрд. лв. **-41.8%**
3. **Свързана България - 2.5** млрд. лв. **-18.3%**
4. **Справедлива България- 2.0** млрд. лв. **-14.6%**

В Стълб 1 „Иновативна България“, Компонент 1 „Образование и умения“ се предвиждат следните **инвестиции в образованието:**

**ИНВЕСТИЦИОНЕН ПРОЕКТ 1„*STEM центрове и иновации в образованието“*** -**480 126000 лв*.***

* Изграждане на Национален STEM център;
* Създаване на 3 регионални STEM центъра;
* Създаване на над 2240 училищни STEM центъра в страната

**ИНВЕСТИЦИОНЕН ПРОЕКТ 2*„Модернизация на образователна инфраструктура“*** -**569 418000 лв.**

* КОМПОНЕНТ 1 – Интервенции върху съществуващи училищни сгради
* КОМПОНЕНТ 2 – Интервенции върху съществуващи сгради на детски градини.

**ИНВЕСТИЦИОНЕН ПРОЕКТ 3 „*Предоставяне на обучения за дигитални умения и***

***създаванена платформа за обучение на възрастни*“–322 041 000 лв*.***

**ИНВЕСТИЦИОНЕН ПРОЕКТ 4 „*Младежкицентрове*“ – 63 082 000 лв.**

* **ПРОГРАМИ ПРЕЗ НОВИЯ ПРОГРАМЕН ПЕРИОД 2021 – 2027 г.:**
* Програма „Образование“ ***- одобрена от ЕК на 08.08.2022 г.;***
* Програма „Развитие на човешкитересурси“ - ***одобрена от ЕК на 02.08.2022 г.;***
* Програма „Развитие на регионите“;
* Програма за развитие на селскитерайони
* **ДРУГИ ВЪЗМОЖНОСТИ ЗА ЕВРОПЕЙСКО ФИНАНСИРАНЕ НА ОБРАЗОВАНИЕТО**
* Програма „Еразъм“ +;
* Програма „Хоризонт Европа“
* Финансов механизъм на Европейското икономическо пространство;
* Норвежки финансов механизъм;
* Други европейски и международни фондове и програми/проекти.

**ПРОГРАМА „ОБРАЗОВАНИЕ“ 2021-2027**

Програмата е ориентирана към постигането на цел на политиката (ЦП) 4 „По-социална Европа - реализиране на европейския стълб на социалните права“ и се финансира от Европейския социален фонд + (ЕСФ+).

Програма „Образование“ 2021-2027 г. получи официално одобрение от Европейската комисия на 08.08.2022 г. Тя е една от първите програми на страната ни за новия програмен период, одобрени от ЕК. Бюджетът на Програмата е в размер на **964 919 788 евро(1 887 219 069 лв.)** и включва финансиране от Европейския социален фонд плюс (ЕСФ+) и от държавния бюджет на Република България.

Основната цел на Програмата е да подпомогне процеса на иновативното и интелигентно развитие на България като осигури качествено и приобщаващо образование за всички, насочено проактивно към променящите се тенденции на пазара на труда, с оглед повишаване качеството на уменията и формиране на високо образование, иновативни и активни личности, способни да се реализират успешно като професионалисти и граждани и така да допринасят за личното си благоденствие и развитие на обществото.

Програмата е един от основните инструменти за подкрепа на реформите в образователната система и ще играе решаваща роля за преодоляване на последиците за образованието от COVID - 19. Чрез планираните интервенции ще бъдат подкрепени над 760 хил. деца и ученици от образователната система.

Дейностите, програмирани за насърчаване на равния достъп на всички деца и ученици до качествено и приобщаващо образование, ще се съсредоточат върху уязвимите групи, за да намалят процента на отпадане от образователната система. В дейности по Програмата ще бъдат включени около 300 хил. деца, ученици и родители от маргинализирани групи като роми.

За подобряване на качеството на образованието се предвижда широко въвеждане на дигитално образователно съдържание, повишаване на дигиталните компетенции и умения на педагогическите специалисти, учениците и родителите, както и подкрепа за талантливи ученици и създаване на култура за иновации. Очаква се да бъдат обхванати повече от 367 хил. деца и ученици, както и над 80 хил. деца, ученици и родители от маргинализирани групи като роми.

Ще се инвестира, също така, в модернизиране на системите за професионалното образование и обучение и висшето образование, с акцент върху засилване на връзките между тях, с науката и с динамичните нужди на пазара на труда. Предвидената подкрепа ще даде възможност на около 14 хил. ученици и студенти да навлязат активно на пазара на труда. Очаква се около 380 професионални училища да се включат в модернизацията на системата на професионалното образование и обучение. Подкрепата за модернизиране на програмите във висшето образование и кариерното ориентиране на студентите ще осигури висококвалифицирани кадри както за пазара на труда, така и за научноизследователската екосистема.

Програмата ще подпомогне развитието на академичния състав във висшите училища и изследователски организации, включително чрез подобряване на условията за докторски програми, свързани с нуждите на пазара на труда.

Програмата включва дейности в обхвата на няколко основни приоритета:

**Приоритет 1** „Приобщаващо образование и образователна интеграция“

**Приоритет 2** „Модернизация и качество на образованието“

**Приоритет 3** „ Връзка на образованието с пазара на труда“

**Приоритет 4** „Техническа помощ“

**Приоритети и бюджет (в евро) на Програма „Образование“ 2021-2027 г.**

|  |  |  |  |
| --- | --- | --- | --- |
| **Приоритет** | **Принос на ЕС**  **(евро)** | **Национален принос**  **(евро)** | **Общо**  **(евро)** |
| **П 1 Приобщаващо образование и образователна интеграция** | **198 337 025** | **51 274 048** | **287 264 423** |
| **П 2 Модернизация и качество на образованието** | **198 337 025** | **43 334 140** | **241 671 165** |
| **П 3 Връзка на образованието с пазара на труда** | **314 252 600** | **75 167 103** | **389 419 703** |
| **П 4 Техническа помощ** | **38 215 000** | **8 349 497** | **46 564 497** |
| **Общо** | **786 795 000** | **178 124 788** | **964 919 788** |

**Планираните мерки за подкрепа по Приоритет 1 “Приобщаващо образование и образователна интеграция” са в обхвата на три стратегически цели (СЦ).**

**СЦ**  - ***Насърчаване на равния достъп до качествено и приобщаващо образование и обучение, както и на неговото завършване, по-специално за групите в неравностойно положение - от образованието и грижите в ранна детска възраст през общото и професионалното образование и обучение до висшето образование, както и образованието и ученето на възрастни, включително улесняване на мобилността с учебна цел за всички и достъпността за хората с увреждания.***

**Допустими меркиза подкрепа:**

* 1. Разширяване обхвата в предучилищното и в училищното образование, чрез подкрепа за ефективното функциониране на механизма за съвместна работа на институциите по обхващане, включване и предотвратяване на отпадането от образователната система на деца и ученици;
  2. Обща и допълнителна подкрепа за личностно развитие в предучилищното и училищното образование;
  3. Превенция и предотвратяване на тормоза и насилието и намаляване агресията в училищата.

Групата дейности се реализира **чрез подбор** на проекти и е с принос към Европейската гаранция за децата.

**Бюджет: 165 446 900 евро (евродял).**

**СЦ** - ***Насърчаване на ученето през целия живот, по-специално гъвкавите възможности за повишаване на квалификацията и за преквалификация за всички, като се вземат предвид предприемаческите и цифровите умения, по-доброто предвиждане на промените и изискванията за нови умения в зависимост от нуждите на пазара, улесняването на преходите в професионалното развитие и насърчаването на професионалната мобилност.***

**Допустими меркиза подкрепа:**

1. Ограмотяване на възрастни

Дейностите ще се реализират чрез териториален подход (ИТИ-интегрирани териториални инвестиции). Конкретните нужди и операции на местно/регионално ниво се определят в Интегрираните териториални стратегии за развитие (ИТСР) на регионите за планиране NUTS 2, одобрени от регионалните съвети за развитие. Дейностите по подхода ИТИ се реализират на база интегрирани концепции, за осъществяване на конкретна цел/приоритет от ИТСР на района. Те се изготвят и изпълняват в партньорство между различни местни заинтересовани страни (общини, НПО, образователни институции и т.н.) съобразно идентифицираните нужди на района. Проекти по ПО в рамките на концепция за ИТИ се реализират координирано с проекти по другите програми, финансиращи концепцията.Задължително е да има доказан интегриран характер на мерките, особено когато нямат видима връзка помежду си (напр. в концепция с проект за ограмотяването на възрастни в една/няколко общини следва да бъде обвързано взаимодействието му с други проекти от концепцията, напр. за заетост, ремонт на училища, въздействието върху другите общини от региона, т.е. как са свързани отделните проекти.

**Бюджет: 27 354 700 евро (евродял).**

**СЦ**  - ***насърчаване на социално-икономическата интеграция на маргинализирани общности, като например ромите.***

**Допустими меркиза подкрепа:**

1. Създаване на условия за достъп до образование чрез преодоляване на демографски, социални и културни бариери.
2. Комплексни програми на общинско ниво за десегрегация на училищата, превенция на вторичната сегрегация и против дискриминацията, в т.ч.превенция и недопускане на дискриминация в образователните институции в посока обучители и обучаеми, чрез подготовка на практически ръководства, информационни кампании, обучителни семинари, **вкл. и за представители на местните власти,Подкрепата на програмата е насочена към общини с утвърден общински план/ стратегия с мерки за приобщаване на ромите.**
3. Утвърждаване на интеркултурното образование, чрез култура, наука и спорт

По трите групи дейности се насърчава междуучилищният обмен и споделяне на образователни ресурси, включително съвместни дейности между училища и детски градини с концентрация на уязвими групи и такива без концентрация на уязвими групи, включително обменни визити, екскурзии, зелени училища и др.

Дейностите ще се реализират чрез териториални подходи (ИТИ, ВОМР) и конкурентен подбор на национално ниво.

**Бюджет: 43 188 775 евро (евродял).**

**Приоритет 2 „Модернизация и качество на образованието“**

Интервенции в обхвата на една специфична цел, както следва:

**СЦ - *Насърчаване на равния достъп до качествено и приобщаващо образование и обучение, както и на неговото завършване, по-специално за групите в неравностойно положение — от образованието и грижите в ранна детска възраст през общото и професионалното образование и обучение до висшето образование, както и образованието и ученето на възрастни, включително улесняване на мобилността с учебна цел за всички и достъпността за хората с увреждания.***

**Допустими дейности за подкрепа:**

1. Ефективно прилагане на компетентностния модел, чрез въвеждане на училищни методически планове за действие за развитие на ключови компетентности.
2. Дигитална трансформация на училищното образование в т.ч. професионалното образование и обучение.
3. Подкрепа за ученици с таланти - дейностите са насочени към подготовка на ученици от училища предимно в селски и градски сегрегирани райони, които не са представени или са недостатъчно представени в състезания и олимпиади.
4. Подкрепа за създаване и прилагане на култура за иновации, иновативни детски градини и училища.
5. Дейности в подкрепа на обновяване и осигуряване качество на работната сила в образованието чрез утвърждаване на алтернативен достъп към учителската професия и чрез подкрепа за новопостъпващи учители и директори на образователни институции

**Бюджет: 198 337 025 евро (евродял).**

**Приоритет 3„ Връзка на образованието с пазара на труда“**

Планирани мерки за подкрепа в обхвата на две специфични цели (СЦ).

**СЦ - *Подобряване на качеството, приобщаващия характер, ефективността и съответствието на системите за образование и обучение с нуждите на пазара на труда, включително чрез валидиране на неформалното и информалното учене, така че да допринасят за придобиването на ключови компетентности, включително. предприемачески и цифрови умения, също и чрез насърчаване на въвеждането на дуални системи на обучение и чиракуване.***

**Допустими дейности за подкрепа:**

1. Адаптиране на ПОО спрямо динамиката на пазара на труд.
2. Подкрепа за развитие на умения за професиите на настоящето и бъдещето.
3. Подкрепа за Центровете за високи постижения в ПОО
4. Развитие на дуалната система на обучение в ПОО
5. Въвеждане на форми на дуално образование в приложими специалности във висшето образование.
6. Професионално ориентиране на студентите чрез практики и развитие на предприемачески умения.
7. Утвърждаване на компетентностния подход по важни за икономиката на региона и пазара на труда професионални направления, в партньорство с бизнеса, разширяване на дигиталните компетентности и дигиталното образователно съдържание във ВО.
8. Достъп на уязвими групи, групи в неравностойно положение и непедагогически персонал до ВО.

Дейностите ще се реализират чрез централизиран подход и/или конкурентни процедури. Дейността, свързана с развитие на дуалната система на обучение в ПОО, с оглед установената необходимост от по-широко партньорство на регионално ниво, ще се изпълнява чрез подхода за Интегрирани териториални инвестиции. Конкретните нужди и операции на местно и регионално ниво ще бъдат определени в Интегрираните териториални стратегии за развитие (ИТСР) на регионите за планиране от ниво 2, одобрени от регионалните съвети за развитие. Определената дейност по програмата в рамките на подхода ИТИ ще се реализира въз основа на интегрирани концепции, които ще бъдат изготвяни и изпълнявани в партньорство между различни местни заинтересовани страни (общини, НПО, образователни институции, работодатели и т.н.), с оглед постигане на максимален ефект върху съответната територия

**Бюджет: 290 347 800 евро (евродял).**

**СЦ -*Насърчаване на ученето през целия живот, по-специално гъвкавите възможности за повишаване на квалификацията и за преквалификация за всички, като се вземат предвид предприемаческите и цифровите умения, по-доброто предвиждане на промените и изискванията за нови умения в зависимост от нуждите на пазара, улесняването на преходите в професионалното развитие и насърчаването на професионалната мобилност.***

**Допустими дейности за подкрепа:**

1.Подкрепа за развитие на академичния състав във висшите училища и научните организации, включително повишаване на интереса и подобряване на условията за докторски програми, свързани с потребностите на пазара на труда, чрез подкрепата на модулни програми за следните групи дейности

**Бюджет: 23 904 800 евро (евродял).**

**Приоритет 4 “Техническа помощ”**

**Допустими дейности за подкрепа:**

1. Подкрепа за подобряване административния капацитет на УО и осигуряване на външна експертиза, свързана с планирането, управлението, изпълнението, наблюдението и контрола на ПО
2. Подкрепа за подобряване административния капацитет на УО за извършване на вътрешни оценки на процедурите, изпълнявани по ПО и осигуряване на външна експертиза за извършване на оценки на ПО
3. Подкрепа за подобряване административния капацитет на бенефициентите и потенциалните бенефициенти;
4. Подкрепа на публичността на програмата

**Бюджет: 38 215 000 евро (евродял)**

**Приоритети и бюджет на Програма „Развитие на човешките ресурси“ 2021-2027 г.**

|  |  |  |  |
| --- | --- | --- | --- |
| **Приоритет** | **Принос на ЕС**  **(евро)** | **Национален принос**  **(евро)** | **Общо**  **(евро)** |
| **П 1 Насърчаване на заетостта и развитието на умения** | **680 014 523** | **131 337 272** | **811 351 795** |
| **П 2 Социално включване и равни възможности** | **586 859 403** | **113 345 393** | **700 204 796** |
| **П 3 Насърчаване на младежката заетост** | **315 024 089** | **60 843 414** | **375 867 503** |
| **П 4 Социални иновации** | **9 714 696** | **511 300** | **10 225 996** |
| **Техническапомощ** | **57 335 000** | **12 526 976** | **69 861 976** |
| **Общо** | **1 648 947 711** | **318 564 355** | **1 967 512 066** |

Някои от примерните дейности за подкрепа, насочени към образованието, са свързани с:

* Разширяване на мрежата от услуги за ранно детско развитие.
* Специализирани обучения на работещите специалисти за ранно детско развитие и ранната интервенция.
* Подкрепа на процеса по предоставяне на превантивни и подкрепящи услуги в общността за деца и младежи
* Предоставяне на интегрирани пакети за обучение на младежи, с фокус върху отпадащите от училище и NEETs.
* Въвеждане на иновативни, нови подходи и методи за професионално ориентиране, професионално обучение, ключови компетентности, чиракуване и др.
* Обучения за придобиване и развитие на умения и компетентности, необходими във връзка с бъдещето на труда – организационни умения, вкл. работа в екип, дигитални умения, STEM, преносими умения, решаване на проблеми, умения за учене и др.
* Развитие и насърчаване на процесите по учене през целия живот.
* Подкрепящи дейности за професионално ориентиране и консултиране.
* Подкрепящи мерки за активиране, професионално ориентиране, кариерно консултиране и психологическа или друг вид подкрепа за деца и младежи в неравностойно положение.
* Мотивационни дейност в общността за улесняване достъпа до образование и квалификация.
* Подкрепа за борба с дискриминацията, създаване на толерантност и благоприятна обществена среда за равнопоставеност, насърчаване на мултикултурните дейности и на положителните примери.

**Приоритети и бюджет на Програма „Развитие на регионите“ 2021-2027 г.**

***(по версия 6 на програмата от 17.06.2022 г.)***

|  |  |  |  |
| --- | --- | --- | --- |
| **Приоритет** | **Принос на ЕС**  **(евро)** | **Национален принос**  **(евро)** | **Общо**  **(евро)** |
| **П 1 Интегрираноградско развитие** | **434 247 902** | **101 842 067** | **536 089 969** |
| **П 2 Интегриранотериториално развитие на регионите** | **1 064 532 098** | **216 648 521** | **1 281 180 619** |
| **П 3 Техническа помощ** | **22 290 000** | **3 933 529** | **26 223 529** |
| **Общо** | **1 521 070 000** | **322 424 118** | **1 843 494 118** |

* Индикативните мерки за подкрепа на образованието са насочени към образователна инфраструктура за предучилищно, училищно и висше образование, включително детски градини.
* Изискванекъмвсички инвестиции в сгради, вкл. на образователни институции, по Програма„Развитие на регионите“еизпълнението на мерки за енергийнаефективност.
* Задължителна мярка за всички интервенции щебъдеосигуряване на достъпнафизическа среда за хората с увреждания, както до сградата, така и вътре в нея.

**Подтема 1.3. Държавни образователни стандарти**

ДОС са съвкупност от задължителни изисквания за резултатите в системата на предучилищното и училищното образование, както и за условията и процесите за тяхното постигане. В чл. 22, ал. 2 на ЗПУО са посочени 19 броя ДОС, за които са приети и съответните наредби, както следва:

1. ДОС за предучилищното образование - приет с НАРЕДБА № 5 от 03.06.2016 г. за предучилищното образование (Обн. - ДВ, бр. 46 от 17.06.2016 г., в сила от 01.08.2016 г., акт. 05.01.2021 г.);
2. ДОС за усвояването на българския книжовен език - приет с НАРЕДБА № 6 от 11.08.2016 г. за усвояването на българския книжовен език (Обн. - ДВ, бр. 67 от 26.08.2016 г., в сила от 01.09.2016 г.);
3. ДОС за учебния план – приет с НАРЕДБА № 4 от 30.11.2015 г. за учебния план (обн. ДВ, бр. 94 от 2015 г., акт. 03.09.2020 г. акт. 03.09.2020 г.);
4. ДОС за общообразователната подготовка – приет с НАРЕДБА № 5 от 30.11.2015 г. за общообразователната подготовка ( Обн. - ДВ, бр. 95 от 08.12.2015 г., в сила от 08.12.2015 г., акт. 07.10.2020 г.);
5. ДОС за профилираната подготовка – приет с НАРЕДБА № 7 от 11.08.2016 г. за профилираната подготовка (Обн. - ДВ, бр. 67 от 26.08.2016 г., в сила от 26.08.2016 г., акт. 29.09.2020 г.);
6. ДОС за придобиването на квалификация по професия - приети са над 70 наредби за придобиването на квалификация по различни професии;
7. ДОС за приобщаващото образование – приет с НАРЕДБА за приобщаващото образование (Обн. - ДВ, бр. 86 от 27.10.2017 г. в сила от 27.10.2017 г., приета с ПМС № 232 от 20.10.2017 г., акт. 11.11.2020 г.);
8. ДОС за гражданското, здравното, екологичното и интеркултурното образование – приет с НАРЕДБА № 13 от 21.09.2016 г. за гражданското, здравното, екологичното и интеркултурното образование (Обн. - ДВ, бр. 80 от 11.10.2016 г., в сила от 11.10.2016 г.);
9. ДОС за оценяването на резултатите от обучението на учениците – приет с НАРЕДБА № 11 от 01.09.2016 г. за оценяване на резултатите от обучението на учениците (Обн. - ДВ, бр. 74 от 20.09.2016 г., в сила от 20.09.2016 г.; изм. и доп., бр. 78 от 29.09.2017 г., в сила от 29.09.2017 г., акт 01.09.2020 г.);
10. ДОС за информацията и документите – приет с НАРЕДБА № 8 от 11.08.2016 г. за информацията и документите за системата на предучилищното и училищното образование (Обн. - ДВ, бр. 66 от 23.08.2016 г., в сила от 23.08.2016 г., акт. 01.09.2020 г.);
11. ДОС за институциите – приет с НАРЕДБА № 9 от 19.08.2016 г. за институциите в системата на предучилищното и училищното образование (Обн. - ДВ, бр. 68 от 30.08.2016 г., в сила от 30.08.2016 г., акт. 12.10.2020 г.);
12. ДОС за физическата среда и информационното и библиотечното осигуряване на детските градини, училищата и центровете за подкрепа за личностно развитие – приет с НАРЕДБА № 24 от 10.09.2020 г. (Обн. ДВ. бр. 84 от 29.09.2020 г.);
13. ДОС за познавателните книжки, учебниците и учебните помагала – приет с НАРЕДБА № 10 от 19.12.2017 г. за познавателните книжки, учебниците и учебните помагала (Обн. - ДВ, бр. 102 от 22.12.2017 г., в сила от 22.12.2017г. акт. 13.05.2020 г.);
14. ДОС за статута и професионалното развитие на учителите, директорите и другите педагогически специалисти – приет с НАРЕДБА № 15 от 22.07.2019 г. за статута и професионалното развитие на учителите, директорите и другите педагогически специалисти (Обн., ДВ, бр. 61 от 2.08.2019 г., в сила от 2.08.2019 г.);
15. ДОС за управлението на качеството в институциите – приет с НАРЕДБА № 16 от 08.12.2016 г. за управлението на качеството в институциите (Обн. - ДВ, бр. 100 от 16.12.2016 г., **отменена** с Наредба за отмяна (обн. ДВ. бр.100 от 15 декември 2017 г.);
16. ДОС за инспектирането на детските градини и училищата – приет с НАРЕДБА № 15 от 08.12.2016 г. за инспектирането на детските градини и училищата (Обн. - ДВ, бр. 100 от 16.12.2016 г.);
17. ДОС за финансирането на институциите – приет с НАРЕДБА за финансирането на институциите в системата на предучилищното и училищното образование (Обн., ДВ, бр. 81 от 10.10.2017 г, акт. 18.02.2021 г.);
18. ДОС за нормирането и заплащането на труда – приет с НАРЕДБА № 4 от 20.04.2017 г. за нормиране и заплащане на труда (Обн. - ДВ, бр. 34 от 28.04.2017 г., в сила от 01.01.2017 г., акт. 12.02.2021 г.);
19. ДОС за организацията на дейностите в училищното образование - НАРЕДБА № 10 от 01.09.2016 г. за организация на дейностите в училищното образование (Обн. - ДВ, бр. 73 от 16.09.2016 г., в сила от 01.09.2016 г., акт. 05.01.2021 г.);

Представената по-долу информация е за основните положения в някои от държавните образователни стандарти, които най-често са необходими при определянето на политиките в сферата на предучилищното и училищното образование на местно ниво.

* **ДОС за предучилищното образование - НАРЕДБА № 5/2016**

Този ДОС определя организацията на дейностите в предучилищното образование, изискванията към прилагането на програмна система, механизмът за взаимодействие между участниците в процеса на предучилищното образование.

Компетентностите, които трябва да се придобият в предучилищното образование, са по образователните направления: български език и литература, математика, околен свят, изобразително изкуство, музика, конструиране и технологии и физическа култура.

Възможна е целодневна, полудневна, почасова или самостоятелна организация на предучилищното образование, като процесът е подчинен на прилагането на програмна система.

Детските градини може да прилагат иновативни и авторски програмни системи. Проследяването на постиженията на детето се осъществява от учителите на съответната група в началото и в края на учебното време.

Детската градина/училището издава удостоверение за задължително предучилищно образование за децата от подготвителните групи. Удостоверението описва готовността за постъпване в първи клас. В него може да се отправят препоръки за насърчаване и мотивиране за участие на детето в допълнителни дейности и/или за включването му в допълнителна подкрепа за личностно развитие.

* **ДОС за приобщаващото образование НАРЕДБА/2017 за приобщаващото образование**

Държавният образователен стандарт за приобщаващото образование определя:

1. условията и реда за осигуряване на обща подкрепа за личностно развитие на децата и учениците;

2. условията и реда за осигуряване на допълнителна подкрепа за личностно развитие на децата и учениците по чл. 187, ал. 2 от Закона за предучилищното и училищното образование (ЗПУО) и предоставянето ѝ;

3. условията и реда за участие на родителя на ученика в процедурата по налагане на санкциите по чл. 199, ал. 1 ЗПУО, както и конкретните условия и ред за налагане на тези санкции;

4. структурата, условията и реда за утвърждаване на индивидуалните учебни планове и на индивидуалните учебни програми на ученици със специални образователни потребности и на ученици с изявени дарби по чл. 95, ал. 1, т. 1 и 2 ЗПУО;

5. условията и реда за постъпване и организацията на обучение на децата и учениците със специални образователни потребности в специалните училища за обучение и подкрепа на ученици със сензорни увреждания;

6. условията и реда за обучение на деца и ученици в център за специална образователна подкрепа;

7. условията и реда за насочването на ученици със СОП, които ще получат удостоверение за завършен VII и Х клас, за продължаване на образованието им в профили и специалности от професии.

В този стандарт са заложени възможностите за обща и допълнителна подкрепа на деца и ученици с обучителни затруднения. Общата подкрепа включва екипна работа между учителите и другите педагогически специалисти; допълнителни модули за деца, които не владеят български език – за детските градини; допълнително обучение по учебни предмети; занимания по интереси; кариерно ориентиране на учениците; библиотечно-информационно обслужване; осигуряване на общежитие; поощряване с морални и материални награди; грижа за здравето; дейности по превенция на насилието и преодоляване на проблемното поведение; ранно оценяване на потребностите и превенция на обучителните затруднения; логопедична работа.

Стандартът урежда подкрепата не само за деца със специални потребности, но и на деца с изявени дарби.

В стандарта са уредени и мерките за работа с деца при необходимост от превенция на тормоза и насилието за преодоляване на проблемното поведение.

* **ДОС за гражданското, здравното, екологичното и интеркултурното образование - НАРЕДБА № 13/2016**

Гражданското, здравното, екологичното и интеркултурното образование се осъществяват в училищното образование в различни форми. Интегрирано е в учебното съдържание на учебните предмети в рамките на общообразователната подготовка от І до ХІІ клас, като самостоятелен учебен предмет “гражданско образование” в общообразователната подготовка във втори гимназиален етап или като самостоятелни предмети в разширената подготовка на всички етапи на средното образование и/или в допълнителната подготовка.

Директорите на образователните институции, с помощта на педагогическия и на Обществения съвет разработват политики за подкрепа на гражданското, здравното, екологичното и интеркултурното образование.

Институциите стимулират инициативността и участието на учениците във вземането на решения чрез подходящи практики като:

* ученически парламент и/или други форми на ученическо представителство и самоуправление;
* доброволчески дейности във и извън училище;
* осигуряване на форми и места за изразяване на мнения и предложения страна на учениците;
* кампании, подкрепящи здравето, толерантността, социалната чувствителност, правата на човека, опазването на околната среда и пр.;
* празничен календар на етносите и др.;
* **ДОС за институциите - НАРЕДБА № 9/2016**

С този стандарт са регламентира функционирането на детските градини, училищата, центровете за подкрепа за личностно развитие и специализираните обслужващи звена. Стандартът включва реда за откриване, преобразуване, промяна и закриване на институциите в системата на предучилищното и училищното образование. Тук са записани и условията и редът за определяне на националните училища и на иновативните училища.

* **ДОС за физическата среда и информационното и библиотечното осигуряване на детските градини, училищата и центровете за подкрепа за личностно развитие - НАРЕДБА № 24/2020**

Този стандарт определя единните минимални и задължителни правила и норми към архитектурната и работната среда, необходими за ефективно протичане на образователния процес в детските градини, училищата и центровете за подкрепа за личностно развитие. С него се цели създаването на съвременна физическа среда с интегрирани в нея образователни технологии за възпитание, социализиране, обучение и отглеждане на деца и ученици. Стандартът включва изискванията към физическата среда за постигане на резултатите от предучилищнотоиучилищнотообразование; за извършване на дейностите от центровете за подкрепа за личностно развитие; техническите и технологичните условия за организиране и провеждане на дистанционна форма на обучение; условията за информационното и библиотечното обслужване на учениците; изискванията към помещенията за организиране на обедното хранене за децата и учениците от І до VІІ клас; насоките за модернизация на физическата среда в училищата.

С този стандарт в съответствие с капацитета на сградния фонд, специфичните изисквания към физическата среда и Наредбата за финансиране на институциите в системата на предучилищното и училищното образование, се определят:

1. максималният брой на групите и децата в група в детските градини;

2. максималният брой на паралелките, групите и на учениците в тях в училищата.

Изискванията към физическата среда в детските градини, училищата и центровете за подкрепа за личностно развитие, определени в този стандарт, се отнасят до: терена, сградите и помещенията; достъпната и безопасната архитектурна среда; физическите елементи на образователната среда - шум, осветление, температура, визуални, звукови сигнали, инфраструктура и комуникации; оборудването и обзавеждането на помещенията; помещенията за организиране на обедното хранене на децата и учениците; подкрепящата среда.

От § 1 на Преходните и заключителните разпоредби става ясно, че физическата среда на детските градини, училищата и центровете за подкрепа на личностното развитие, която не отговаря на изискванията на тази наредба, се привежда поетапно в съответствие с разпоредбите на наредбата в срок до 10 години от влизането ѝ в сила.

* **ДОС за статута и професионалното развитие на учителите, директорите и другите педагогически специалисти - НАРЕДБА № 15/2019**

Държавният образователен стандарт за статута и професионалното развитие на учителите, директорите и другите педагогически специалисти определя: функциите, образованието и професионалната квалификация, необходими за заемане на длъжностите на учителите, директорите и другите педагогически специалисти в институциите от системата на предучилищното и училищното образование; правомощията на директорите на институции в системата на предучилищното и училищното образование; условията и реда за повишаване квалификацията на педагогическите специалисти; условията и реда за атестиране на педагогическите специалисти и др.;

ДОС определя мястото и ролята на учителите, директорите и на другите педагогически специалисти за развитието и прилагането на държавната политика за повишаване качеството на образованието, за гарантиране на достъпа до образование, за създаването на необходимите условия за подкрепа и личностно развитие на всяко дете и ученик.

* **ДОС за финансирането на институциите – НАРЕДБА/2017**

С този стандарт се уреждат условията и редът за предоставяне на средства от държавния бюджет за дейностите, които се изпълняват от институциите в предучилищ-ното и училищното образование. Регламентират се също: условията и редът за определяне на броя на паралелките и групите и на броя на учениците и на децата в тях, както и за организиране на индивидуално обучение на ученик от паралелка; правилата за разпределяне на средствата за работа с деца и ученици от уязвими групи; редът за включване на частните детски градини и училища в системата на държавно финансиране. Финансирането включва четири стълба:

* издръжка на дейностите по възпитание и обучение на децата и учениците;
* подпомагане на равния достъп и подкрепа за личностно развитие;
* развитие на детските градини, училищата и центровете за подкрепа за личностно развитие;
* изпълнение на национални програми за развитие на образованието.

ДОС урежда и финансирането на центровете за личностно развитие и специализираните обслужващи звена в системата на предучилищното и училищното образование, които не получават необходимите им средства за изпълнение на дейностите си на базата на стандарти за едно дете и един ученик и допълващи стандарти.Определят се и условията и редът за осигуряване на безплатно обучение по български език на пребиваващите в страната деца и ученици в задължителна предучилищна и училищна възраст, независимо от тяхното гражданството, както и осигуряването при необходимост на допълнително обучение по български език на децата и учениците, търсещи или получили международна закрила в страната по реда на Закона за убежището и бежанците детските градини и училищата, които се обучават в детски градини и училища.

* **ДОС за нормирането и заплащането на труда - НАРЕДБА № 4/2017**

В този стандарт се регламентират нормите за преподавателска работа на педагогическите специалисти и редът и начинът за определяне на работните заплати на персонала в държавните и общински детски градини, училища и центровете за подкрепа за личностно развитие.

Уредени са съдържанието на нормите преподавателска работа за отделните педагогически длъжности и условията за разкриване на работни места за педагогически специалисти. Дадени са и условията, при които през учебната година се допуска промяна в индивидуалните норми за преподавателска работа.

Предложени са редът и начинът за определяне на работни заплати. Определени са минималните размери на работните заплати за учителите, възпитателите и другите педагогически специалисти и видовете допълнителни трудови възнаграждения, както и условията и редът за определяне на диференцираното заплащане.

* **ДОС за организацията на дейностите в училищното образование – Наредба 10/2016**

Този стандарт е съвкупност от изискванията за организация на дейностите на учебното и неучебното време, формите на обучение, утвърждаването на училищния, държавния и допълнителния план-прием, приемането и преместването на ученици, както и на обучението по майчин език и култура на ученици, чиито родители са граждани на други държави членки на ЕС и работят в България.

Училищното обучение се осъществява в дневна или във вечерна форма, а при определени условия и в задочна, индивидуална, самостоятелна, дистанционна и комбинирана форма и обучение чрез работа – дуална система.

***Източник на информация***: сайта на МОН - [www.mon.bg](http://www.mon.bg)

1. **Материали за практически упражнения**

Неприложимо

1. **Информационни ресурси**
   1. **Списък на използваните източници на информация**

* Eвропейска комисия. Образование и обучение. <https://ec.europa.eu/education/policies/about-education-policies_bg>
* Заключения на Съвета от 12 май 2009 г. относно стратегическа рамка за европейско сътрудничество в областта на образованието и обучението („ЕСЕТ 2020 г.“) - <https://eur-lex.europa.eu/legal-content/EN/ALL/?uri=celex%3A52009XG0528%2801%29>
* Окончателен доклад от Междинна оценка на стратегическата рамка за европейско сътрудничество в областта на образованието и обучението - <https://op.europa.eu/fr/publication-detail/-/publication/54967d20-8cf6-11e5-b8b7-01aa75ed71a1>
* Резолюция на Съвета относно стратегическа рамка за европейско сътрудничество в областта на образованието и обучението с оглед на европейското пространство за образование и отвъд него (2021—2030 г.) - <https://www.consilium.europa.eu/media/48584/st06289-re01-en21.pdf>
* Програма „Еразъм+“ - <https://ec.europa.eu/programmes/erasmus-plus/node_bg> , <http://hrdc.bg>
* Програма „Хоризонт 2020“ - <https://ec.europa.eu/programmes/horizon2020/>
* Програма „Хоризонт Европа“ -<https://www.consilium.europa.eu/bg/policies/horizon-europe/>
* Маринела Михова. „Образователна политика на Европейския съюз. Проблеми и приоритети“, изд. Астарта, 2014 г.
* Национална програма за развитие БЪЛГАРИЯ 2030 - <https://www.minfin.bg/>
* Стратегическа рамка за развитие на образованието, обучението и ученето в Република България (2021 – 2030)- <https://mon.bg/bg/143>
* Стратегия за развитие на висшето образование в Република България 2021-2030 г.-<https://mon.bg/bg/143>
* Национален план за възстановяване и устойчивост -<https://nextgeneration.bg/14>
* Програма „Образование“ 2021-2027 -<http://sf.mon.bg/?go=page&pageId=364>
* Програма за развитие на човешките ресурси 2021-2027 <https://esf.bg/>
  1. **Списък на допълнителни източници**

**ОГРДВ**

* Препоръка на Съвета за висококачествени системи за образование и грижи в ранна детска възраст - <https://eur-lex.europa.eu/legal-content/BG/TXT/PDF/?uri=CONSIL:ST_9014_2019_INIT&from=BG>
* Набор от инструменти за приобщаващо образование и грижи в ранна детска възраст - <https://op.europa.eu/bg/publication-detail/-/publication/4c526047-6f3c-11eb-aeb5-01aa75ed71a1>
* Насоки за наемане, обучение и мотивиране на добре квалифицирани служители в областта на ОГРДВ - <https://op.europa.eu/fr/publication-detail/-/publication/47ba3c3a-6789-11eb-aeb5-01aa75ed71a1/language-en/format-PDF/source-191896611>
* Гергана А.Аврамова - Тодорова, Политики за ранно детско развитие- ефективни практики и предизвикателства
* Първите 7. Ранното детско развитие – перспективи, предизвикателства и отговорности.
* <https://www.unicef.org/bulgaria/media/1941/file/BUL-full-report-the-first-7-ECD-bg.pdf.pdf>

**Училищно образование**

* Европейска онлайн платформа за училищно образование - <https://www.schooleducationgateway.eu/bg/pub/index.htm>
* Ключови компетентности за учене през целия живот - <https://op.europa.eu/bg/publication-detail/-/publication/297a33c8-a1f3-11e9-9d01-01aa75ed71a1>
* Преждевременно напускане на училище – препоръки и заключения на Съвета - <https://ec.europa.eu/education/policies/school/early-school-leaving_bg>
* Училищно развитие и върховите постижения в областта на преподаването, ефективна подготовка на преподавателите, ефективно ръководство в образованието - <https://ec.europa.eu/education/policies/school/teaching-professions_bg>
* Европейско пространство за образование - <https://ec.europa.eu/education/education-in-the-eu/european-education-area_bg>

**Професионално образование и обучение**

* [Съобщение на Комисията относно Европейската програма за умения](https://ec.europa.eu/social/main.jsp?langId=bg&catId=1223&moreDocuments=yes) - <https://ec.europa.eu/social/main.jsp?langId=bg&catId=1223&moreDocuments=yes>
* Пакт за умения - <https://ec.europa.eu/social/main.jsp?catId=1517&langId=en>
* Предложение на Комисията за препоръка на Съвета относно професионалното образование и обучение (ПОО) - <https://op.europa.eu/bg/publication-detail/-/publication/8e89305c-bc37-11ea-811c-01aa75ed71a1> и Работен документ - <https://op.europa.eu/en/publication-detail/-/publication/99c59f8d-bc37-11ea-811c-01aa75ed71a1/language-en/format-PDF/source-search>
* Европейска референтна рамка за осигуряване на качество в професионалното образование и обучение - <https://www.eqavet.eu>
* Декларация от Оснабрюк от 2020 г. - <https://www.cedefop.europa.eu/files/osnabrueck_declaration_eu2020.pdf>

**Учене за възрастни**

* Резолюция на Съвета за обновена европейска програма за учене за възрастни - <https://eur-lex.europa.eu/legal-content/EN/ALL/?uri=CELEX%3A32011G1220%2801%29>
* EPALE - Електронна платформа за учене на възрастни в Европа - <https://epale.ec.europa.eu/bg/policy-in-the-eu/what-good-policy-practice-on-adult-learning-is-there>
* Препоръка на Съвета от 19 декември 2016 година относно повишаване на уменията: нови възможности за възрастните - <https://eur-lex.europa.eu/legal-content/BG/TXT/HTML/?uri=CELEX:32016H1224(01)&from=EN>

**Висше образование**

* Нова програма на ЕС за висшето образование - <https://eur-lex.europa.eu/legal-content/BG/TXT/?uri=COM%3A2017%3A247%3AFIN&qid=1496304694958>

**Многоезичие**

* Заключения на Съвета относно многоезичието и развиването на езикови компетентности - <https://www.consilium.europa.eu/uedocs/cms_data/docs/pressdata/en/educ/142692.pdf>
* Препоръка на Съвета относно всеобхватен подход към преподаването и изучаването на езици - <https://ec.europa.eu/education/education-in-the-eu/council-recommendation-improving-teaching-and-learning-languages_bg>
* Европейски център за съвременни езици - <https://www.ecml.at>
* Обща европейска референтна рамка за езиците - <https://www.coe.int/en/web/common-european-framework-reference-languages/level-descriptions>
* Инициатива за свързване на програми, тестове и изпити в езиковото обучение с Общата европейска референтна рамка (RELANG) - <https://relang.ecml.at>

**Интегриране на мигранти**

* План на Комисията за действие относно интеграцията на граждани на трети държави - <https://ec.europa.eu/home-affairs/sites/default/files/what-we-do/policies/european-agenda-migration/proposal-implementation-package/docs/20160607/communication_action_plan_integration_third-country_nationals_en.pdf>
* Мрежа SIRIUS за образование на мигрантите - <https://www.sirius-migrationeducation.org>